khistorydata/jeongjo-sjw-relations huggingface dataset:
정조 21년
宋銓以備邊司言啓曰傳曰及老之典何論班賤則昨見畿伯啓本百歲老人一人資云折衝今始修啓昨年慶典之遺漏可知今春例資之未陞崇政亦可推也欲待該曹論奏循例啓下而已過兩日尙無皁白況關東歲首抄啓老人只送成冊於該曹亦無草記致煩特敎當該判堂從重推考卽令廟堂査問委折於畿伯草記事命下矣卽見京畿監司李冕膺所報則枚擧楊根郡守金鍾翕牒呈以爲老人劉丁金甲寅夏出他丙辰二月還居本土故今番修報時始爲入錄而甲寅春及庚戌恩典與年九十例資俱爲見漏莫非不善擧行之失云矣楊根老人劉丁金之不爲修報於乙卯慶典及丙辰春例資雖緣於丁金之出他老人加資是何等恩典則該邑不勤修報使百歲老人見漏於甲寅春及庚戌恩典與例資者揆以奉行朝令之道萬萬駭然兩年不爲修報之當該郡守罷職不能察飭之當該道臣從重推考何如傳曰允該倅拿問處之可也
정조 21년
李肇源以漢城府言啓曰因傳敎鶴林君家故大臣李判府事夫人家自臣府發遣郞廳存問綾恩君家故參判李鎭翼妻金氏故大司諫李普觀妻崔氏故參判尹東昇妻朴氏家令各該部官存問之意敢啓傳曰知道
정조 21년
宋銓以訓鍊都監言啓曰本局從事官鄭東觀因傳敎價布畢捧間使之入直於新營矣各邑價布今已畢捧出直之意敢啓傳曰知道
정조 21년
宋銓以訓鍊都監言啓曰今正月初三日明政門階上親臨社稷祈穀大祭誓戒時因兵曹節目金虎門軍八十名軍餉色軍二十名把摠李仁默哨官申大益率領挾輦侍衛東營軍四十五名哨官李榮培集春營軍四十五名哨官成夏鎭千摠申大觀都領弘化門外分左右排立作門雜人一切嚴禁事畢後各還直所而竝待標信擧行之意敢啓傳曰知道
정조 21년
丁巳正月初二日午時上御便殿都承旨禮曹判書入侍時行都承旨黃昇源假注書尹命烈記事官金景煥記注官金良倜行禮曹判書閔鍾顯以次進伏訖上曰謄錄冊持入乎鍾顯曰就考謄錄則只有故相臣李景奭賜几杖之時事例而其時一依故相臣李元翼時例矣上曰此是盛擧卿其博考前例卜日擧行可也鍾顯曰議政府領議政洪樂性令所司造几杖宣賜日臨殿親授於其還第也照例錫宴事命下矣賜几杖頒敎書等事一依仁廟朝領議政李元翼顯廟朝領中樞府事李景奭賜几杖時已例知委各該司使之擧行几杖則令工曹造作詣闕親臨頒敎書後領議政竝爲祗受陪往于其家敎書則令藝文館撰出錫宴時進參諸宰亦依已行之例時原任大臣政府東西壁六卿判尹本曹三堂使之進參大臣賜几杖翌日曾有進謝箋節次而今番旣有臨殿親授之敎則翌日進箋一款有不當引用舊例恐當於賜几杖頒敎書之日仍爲進箋稱謝而日字則問于本家擇日擧行亦自有兩朝故事故敢此仰達矣上曰依爲之出擧條鍾顯曰領議政洪樂性賜几杖頒敎書日內外宣醞竝依故領議政李元翼領府事李景奭賜几杖時已例分付各該司以爲擧行之地何如上曰今番以宴爲之只以外宣醞爲之各年已例皆用一等樂今亦依此爲之事分付樂院可也出擧條命書傳敎曰昔在我肅廟朝行貞明公主壽宴於丁巳年今於三回之舊甲主第奉祀之領相受几杖領宴事若有待豈不奇異敎書中以此意措辭臨時致祭於貴主內外祠板而祭文當親撰獻官領相爲之受香則前承旨洪義榮入來齎去事分付上曰閣臣來待者入侍賤臣承命出傳與原任直提學徐浩修直提學李晩秀檢校待敎沈象奎徐有榘偕入進伏上敎浩修曰鄕約條例鄕飮儀式委卿校正卿其博考五禮儀參以小學務從省約從速爲之而與直提學同爲校正可也又敎象奎等曰五倫行實校正之役今爲幾何象奎曰眞諺翻印故了工似遲矣上曰爾兩人迭相仕進從近訖工可也上曰李敏輔率其子李始源入侍賤臣承命出與知中樞府事李敏輔原任直閣李始源偕入進伏上下安岳郡守落點望筒曰卿取見可也敏輔曰以臣狗馬之齒恩及豚犬之兒異數至此竊不勝萬萬惶感之忱矣上曰更爲詳見也敏輔擎覽望筒姓名下有加字起伏奏曰尤切感悚矣命敏輔始源先退命書榻敎曰在外吏曹參議許遞前望單子入之待下批牌招察任仍命退諸臣以次退出
정조 21년
行都承旨黃昇源坐行左承旨李益運坐直右承旨申耆奉命進左副承旨宋銓病右副承旨李肇源坐直同副承旨李海愚坐注書柳遠鳴仕一員未差假注書尹命烈仕直事變假注書曺錫中仕
정조 21년
李海愚啓曰行大司憲宋煥箕掌令洪彦燮持平金壽祖鄭宗魯在外執義李明淵掌令尹悌東牌招啓辭未下監察茶時之意敢啓傳曰知道
정조 21년
傳于申耆曰右承旨持此御題與弘文提學偕往泮宮試取以來
정조 21년
申耆啓曰弘文提學閔鍾顯旣已承牌奎章閣提學鄭民始沈煥之藝文提學李秉鼎一體牌招以爲同參考試之地何如傳曰允
정조 21년
傳于黃昇源曰都承旨入侍
정조 21년
李肇源啓曰春帖子製述人旣已抄啓矣弘文提學閔鍾顯待明朝牌招以爲出韻科次之地何如傳曰允
정조 21년
李肇源啓曰春帖子製述人中時無職名人令該曹口傳付軍職何如傳曰允
정조 21년
兵曹口傳政事副司果宋知濂單付
정조 21년
丁巳正月初三日子時上詣明政門親臨受誓戒入侍時行都承旨黃昇源行左承旨李益運右承旨申耆左副承旨李肇源同副承旨李海愚記事官柳遠鳴假注書尹命烈記事官金景煥記注官金良倜一提學鄭民始二提學沈煥之原任直提學徐浩修鄭大容直提學李晩秀檢校待敎沈象奎徐有榘待敎李存秀以次侍立上具遠遊冠絳紗袍乘輿出交泰門昇源進圭上執圭出永淸門詣明政門降輿陞座上曰先四拜旣命除之則引儀何爲唱先四拜禮乎該房之擧行極爲駭然矣讀誓文官吏曹判書沈煥之上階讀誓文訖引儀唱在位百官行四拜禮在位百官行禮訖左通禮跪告禮畢上曰初五日朝參行祭後更待下敎爲之出榻敎上降座乘輿敎益運曰初一日綸音之不頒於其日朝紙者承旨事豈可成說乎凡罪有大而可恕者小而不可赦者今番卿等事實爲駭然矣由永淸門入交泰門還內諸臣以次退出
정조 21년
行都承旨黃昇源坐行左承旨李益運坐直右承旨申耆坐左副承旨宋銓病右副承旨李肇源坐直同副承旨李海愚坐注書柳遠鳴仕一員未差假注書尹命烈仕直事變假注書曺錫中仕
정조 21년
藥房提調尹師國副提調黃昇源啓曰歲聿載新景祿滋至伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣
정조 21년
王大妃殿惠慶宮中宮殿藥房口傳問安答曰知道
정조 21년
李益運啓曰御營廳將官來言今日本廳軍兵日次私習云矣敢啓傳曰知道
정조 21년
傳于李肇源曰在外應敎許遞前望單子入之
정조 21년
應敎前望單子入之尹序東落點
정조 21년
傳于申耆曰入格儒生過齋後待令
정조 21년
以開城留守趙鎭寬狀啓崇祿梁濟洙今年武科回榜事馳啓事傳于李益運曰分付吏兵曹及三營門擧行之事依例爲之而可以上來與否令兵曹問于守臣草記
정조 21년
領議政洪樂性疏曰伏以三陽回泰百祿鼎新履端之祝八域惟均伏念臣犬馬之齒復添一年居然爲八十歲矣衰病之狀日以益甚而元輔重任尙此蹲冒反躬自念惶愧方切此際几杖之錫忽下於千萬夢外十行恩綸鄭重隆摯殊眷異數敻越今古至於轎前之宣讀尤是格外之隆渥不知癃耄賤臣何以得此於天地父母也繼伏見再昨傳敎追念先故辭旨諄懇至有致祭之命臣親擎恩旨首頓手攢不覺感涕之被面也竊念几杖之賜優老之盛典也雖以我朝故事言之國初以來宿德重望之臣以高年而居大官者何限而得蒙此錫者僅僅十數人而止耳矧復挽近尤罕其人列聖朝愼惜殊賞不輕與人之意有可以仰認者矣臣是何人敢以萬不近似之身叨此曠百年所未有之殊典哉不惟在臣私義決不敢冒承以此莫盛之恩禮施之於不當施者竊恐有乖於朝家愼重之道也況臨殿親授尤何等盛禮而其敢偃然當之不顧事體之至重罔念私分之踰濫哉且古之元老大臣其進退係國輕重者或以年至而乞休則朝廷輒賜几杖以慰留之此蓋出於惜去勉留之特恩尤非如臣之庸駑賤品宜退不退者所可勝當也臣於聞命之日惝怳怵惕心神飛越未暇仰暴衷懇以爲辭遜之計而退而思之實有所萬萬不敢當者恩命之下承受無路伏地惶蹙靡所措躬仍念七十致事禮經之大節古今之通規也自古人臣年未至而乞退者或有之矣未有年限已過衰朽已甚而尙復淟涊不去者也年限已至則雖一年二年猶不可踰越況因仍延拖以至於十年之久而尙不思乞身之義哉雖閑司漫職猶不宜叨冒況貪戀寵祿蹲據於上相之位而尙不念素餐之譏哉至若臣衰癃之狀不敢每每煩瀆而八旬者古人所謂大耋之年雖素稱康强之人至此而耄昏癃聵勢所必然況臣蒲柳之姿凋朽已久加以疾病侵尋日甚一日其神思精力之澌敗豈復有餘地哉前日則不能自致行步今則雖使借人扶掖而亦不能運動矣前日則不能閱覽簿書今則竝與對面酬酢而亦不能記聽矣前日則賓對籌坐未能陳力今則一年之間雖三四次簉朝亦無可奈何矣廟務全曠而照檢末由臺彈屢發而盤礴依舊歷數往古安有癃病如此駑劣如此而八十之年蹲仍於首揆之任者哉朝體因臣而苟簡國綱由臣而壞損上焉而朝廷培養廉恥之意下焉而人臣進退以禮之節皆將緣臣而掃地於是乎臣身之退不可一日緩矣至於休致之請自伏承容竢之敎不敢復爲瀆擾之計而今則臣之攢祝顒竢亦旣八年于玆矣休退一念耿耿參倚每一思到晷刻不安以若至切之懇不一陳於聖明之前則是自阻於仁覆之天也顧念臣前後受恩天高地厚頂踵毛髮罔非洪私豈敢不思塵刹報效之道而遽自爲決退之計哉誠以年病俱深筋力已衰奔走效力旣無其望而冒沒瘝曠徒貽明時之累惟有早自引退使淸朝四維得免於毁壞無餘在臣身猶足爲一半分仰報之方耳殿下於此不待臣言之畢而亦必俯諒其區區之忱矣玆敢不避猥越之誅仰瀆崇嚴之聽伏乞聖慈俯垂鑑察亟賜遞免臣相職還收賜几杖之命仍許三字榮銜以重恩典以安賤分俾免虛縻之責得遂平生之願以全終始生成之澤千萬至祝臣無任云云答曰省疏具悉卿懇几者隱身也杖者扶衰也年雖至於懸車禮實昉於投轄宣賜之期已命卜吉三字之銜豈或準施至於卿之異於人之至懇予所感卿言而銘念卿當信如四時守若拱璧者書庸識哉仍傳曰此批答遣承旨傳諭
정조 21년
大司憲宋煥箕疏曰伏以臣於史官之回雖有附奏而不敢陳列宜卽仰暴至懇冀寢成命而悸心𢥠魂歷日靡定今始略此披瀝頑鈍逋慢之罪臣固自訟而惟聖明少垂察焉伏惟我元子宮睿質天成令聞日彰臣雖跧伏鄕曲每與村叟野老互答四重之歌不勝延頸之忱而今又幸就傅之年隔以一月開講之日卜吉有命此誠萬億年無疆之休也臣心慶忭尤當如何第竊念師傅之爲官至重之責任也微臣之爲人至愚之賤品也乃以至重之任加諸至愚之臣古聖王所以必使導之敎訓傅之德義以盡其輔翼之道者豈容如是乎臣之於此任不啻蚊䖟之泰山也僬僥之九鼎也以臣自知之甚明自劃之有素前後恩命之下寧犯違傲之罪不敢爲冒膺之計則況於此萬萬不敢當之任萬萬不敢承之敎尤豈有萬分一承當之望而此不過螻蟻微臣之一身去就也顧何足論亦何敢言而臣愚死罪竊有所不敢知者我聖上之敎養國儲以爲宗社生靈萬世之計者何不以古聖王爲法而乃反不免於古人苟簡之歎此臣所以震駭惝怳不得其說者也然此莫非無狀賤臣盜竊虛名欺我聖明以至於此此臣之罪也至於踵先武述先美之敎臣尤不覺汗浹背而騂發顔直欲鑽地以入也臣之先祖臣與同德之賢固宜膺是選當是任而如臣之至庸極陋無往而非忝先者何敢不顧一世之嗤點百世之公議唐突冒昧自處以踵武而述美乎苟使臣因此職名獲近講筵一瞻溫文之資少伸愛戴之心則豈非草野微末之大願至榮而其奈自知自劃之如上所陳何哉臣於是只自撫躬歎恨而已抑臣於日前疏批下者尤有滿心慙恧者臣每當陳章之時雖欲盥手淨寫以致敬謹之誠而病劣忒甚無以自力輒皆倩人只切悚惶今以傳聞之易誤有此分外之恩敎臣之自初迄今罔非無實而盜名於此亦可見矣伏乞聖明念重任之不可輕授察臣言之非出飾讓亟收新降秩職仍將本兼諸任竝賜鐫改以盡輔導之方以安愚賤之分千萬幸甚臣無任云云答曰省疏具悉卿懇卿上來然後吉日可卜而新正初旭舒而溫老人登程此其時也卿其卽爲惠然仍傳曰此批答遣史官傳諭知其登程日字續當有偕來近侍此意亦爲傳諭
정조 21년
丁巳正月初四日辰時上御便殿人日製科次入侍時行都承旨黃昇源右承旨申耆假注書尹命烈記事官金景煥記注官金良倜弘文提學閔鍾顯一提學鄭民始藝文提學李秉鼎二提學沈煥之副應敎朴載淳校理尹序東檢校待敎沈象奎徐有榘以次進伏訖上命考券鍾顯等分考編次訖仍命坼榜命書傳敎曰人日製居首三下一進士金明淳直赴會試之次三下進士姜彝天幼學金濟民各給一分次上進士李興慶幼學金魯瞻進士李審度生員金鐮各給紙一卷仍命退諸臣以次退出
정조 21년
行都承旨黃昇源坐行左承旨李益運坐直右承旨申耆坐左副承旨宋銓病右副承旨李肇源坐直同副承旨李海愚本營進注書柳遠鳴仕一員未差假注書尹命烈仕直事變假注書曺錫中仕
정조 21년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
李益運啓曰大司憲宋煥箕掌令洪彦燮持平金壽祖鄭宗魯在外執義李明淵掌令尹悌東牌招啓辭未下監察茶時之意敢啓傳曰知道
정조 21년
李益運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
傳于李肇源曰耆年久勞藥房提調尹師國許遞
정조 21년
傳于黃昇源曰政官牌招開政
정조 21년
兵曹口傳政事大護軍沈煥之單付
정조 21년
黃昇源啓曰吏曹參判徐邁修參議韓晩裕牌不進推考傳旨及罷職傳旨今方捧入而開政命下之後不卽擧行事甚未安參判徐邁修更卽牌招何如傳曰參議只推與參判待開門牌招
정조 21년
傳于李肇源曰發遣吏郞諸執事淸齋與否摘奸以來
정조 21년
黃昇源以吏曹言啓曰新除授童蒙敎官朴宗慶呈狀內矣身素患痰癖之症長時沈綿萬無供職之望斯速入啓遞改云身病旣如是難强則有難强令供職改差何如傳曰允
정조 21년
李益運以兵曹言啓曰以開城留守趙鎭寬狀啓武科梁濟洙今年回榜事馳啓事傳曰分付吏兵曹及三營門擧行事依例爲之而可以上來與否令兵曹問于守臣草記事命下矣依傳敎梁濟洙可以上來與否關問於該留守矣卽接開城留守趙鎭寬回移內留守在營時梁濟洙招入見之年雖耄耋氣力身手亦頗矍鑠自願試射猶能挽强射的則其所登程上來少無爲慮云矣敢啓傳曰給馬上送之意分付可也
정조 21년
領中樞府事金憙疏曰伏以新歲新休如茨如川華封祝聖帀域攸同伏況今年卽我元子宮就傅之歲也卜吉有命開講不遠宗社之慶莫大於是臣民懽忭當復如何仍竊伏念無狀賤臣罪負至重屛伏鄕里三載于玆而重以一疾許久沈綿轉成癃癈蠢動無望前歲三元旣未簉起居之班今年三始又莫廁舞蹈之列區區微忱之戀結每當歲朝有倍於他時今年此時益切於前歲而一向闕禮義分都虧臣罪至此尤合萬殞伏乞聖明亟降重誅以勵臣分焉臣無任云云答曰省疏具悉卿懇自我不見于今三年推卿戀闕之誠知予思卿之心卿須安心俟少間上來仍傳曰此批答下諭于道臣令地方官傳諭
정조 21년
知中樞府事李敏輔疏曰伏以三陽回泰百祿鼎臻殿宮之寶籌彌隆元子之睿學日就臣民慶祝率土惟均顧臣百無肖似濫躋崇秩靜思十年來所被洪造蔑有一分報答而每因眚疣輒煩聖上隨加庇覆俾全終始居常攢祝何日敢弭而至於歲首所下傳敎特推錫類之仁紆以惠養之澤殊私異眷逈出尋常高天厚地此生難酬手捧恩言以首頓地自然感淚沾眶惟期子子孫孫無忘雀蛇之報而已臣日昨以故判敦寧李灃妻姜氏旌節事至有廟堂之論勘臣於此怵然驚悚殆不知措躬之所也臣本疎迂重以耄及神昏驟見通文循例署送初未料本家事體至爲嚴重烏頭赤脚不當擬議乎其門此豈非迷謬之甚者乎妄犯不審之失自速譴罷之請聖度含容不加郵罰曲費辭敎特令分揀臣念咎含恩益不勝踧踖之至終何敢以倖逭爲榮不思所以自處也哉際歲新舊連値齋日今始略陳引咎之義猥越瀆撓尤無所逃罪伏乞聖明亟賜勘處以重公格以安賤分臣無任云云答曰省疏具悉兩老回卺二子頂玉地上仙之褒於卿亦云卿其勿辭行公
정조 21년
吏曹判書沈煥之疏曰伏以臣姿本庸碌年又衰耄閒司漫局不堪照管矧玆銓衡之重任誰曾擬議於臣而猥被聖朝特達之恩遂以猨狙而備章甫之冠駑駘而服太行之車地歷淸切身致隆顯而兜攬銓柄周流東西者今至三歲矣假使臣藻識能辨賢愚政注不失權度公議之允叶物情之曰平若古名臣碩輔之乃心王室持衡無私者猶難免夫鬼瞰而人忌將敗其身而況臣之叨是任而爲政者專且久矣何嘗有進退不肖黜陟能不才以左右我殿下灑礪百工振紀一世震耀耳目而扶樹義理之盛德大業也哉噫臣徒竊國恩自侈身計入則室家粱肉不聞瘦妻之歎出則車馬徒御多得市童之憐而所以報我殿下者則不能爲涓涔於滄海而塵埃於泰山矣嗚呼今臣自爲之謀惟有早解重任退守本分默誦歲月辜負之尤仰祈天地生成之化以終受我殿下之拯之坎穽置之袵席之餘恩矣且臣於日昨以關東婦女年九十封爵事誤煩宸聽致勤嚴敎伏地戰恐莫省措躬之所只此一事憒憒不職之狀亦被聖鑑之俯燭已盡矣然臣不敢以是爲辭職之計而第臣宿疾又値冬春換節之際疝氣挾痰衝膈視聽昏昧呼吸遄急若不保草木之餘年乃承開政之命天牌臨門以床笫宛轉之形末由趨膺遂犯違傲之科臣誠震懍惶蹙伏俟鈇鉞之誅矣伏乞聖慈俯諒由中之懇仍推體下之恩亟命有司將臣本兼諸任竝許鐫遞嚴勘臣瀆擾之罪以肅朝綱焉臣無任云云答曰省疏具悉便宜爲之諭予亦知其過當旣聞之卿豈不欲引遞所辭本職姑爲許遞
정조 21년
丁巳正月初五日申時上御便殿都承旨入侍時行都承旨黃昇源記事官柳遠鳴記事官金景煥記注官金良倜以次進伏訖上命書傳敎曰近有膈氣今日差歇而享日不遠初十日祈穀大祭遣大臣攝行又命書傳敎曰今則差勝承候切勿入來之意令備郞傳于大臣上曰齋郞祝史以攝行例爲之則比親享當減數而亦不必新差以初差人中另擇仍差執禮則堂上執禮亦當以堂下人更差矣仍命退承史以次退出
정조 21년
都承旨未差行左承旨李晩秀坐行右承旨李益運坐直左副承旨申耆坐右副承旨李肇源坐直同副承旨李海愚坐注書柳遠鳴仕直一員未差假注書尹命烈仕事變假注書曺錫中仕
정조 21년
李肇源啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
傳于李益運曰左承旨入侍
정조 21년
傳于李肇源曰左承旨右承旨右副承旨分詣受香所奉審摘奸以來
정조 21년
李肇源啓曰玉堂上下番俱空事甚未安今日政新除授玉堂待下批一體牌招何如傳曰允
정조 21년
傳于李益運曰不爲仕進承旨許遞前望單子入之待下批牌招察任
정조 21년
承旨前望單子入之李晩秀落點
정조 21년
李海愚啓曰行大司憲宋煥箕掌令洪彦燮持平金壽祖鄭宗魯在外執義李明淵差祭掌令尹悌東陳疏入啓監察茶時之意敢啓傳曰知道
정조 21년
以吏曹江原道婦女封爵單子傳于申耆曰前吏判則伊時以陞敍承傳掩置事兼有不審之責雖下責敎仍令便宜爲之而此亞銓則以新入之人値長堂之闕雖不得不代行政事焉敢眞箇便宜從事不覺其自犯重罪者萬萬駭然且以老婦女之夫名觀之則常賤邊較多者乎以此以彼不可無飭吏曹參判徐邁修遞差老職旣下批何必更覈安寶下送當該道臣難免不審亦爲推考
정조 21년
傳于申耆曰吏曹參判前望單子入之待下批牌招判書及藥房提調差出下批
정조 21년
吏曹參判前望單子入之黃昇源落點
정조 21년
有政吏批判書未差參判黃昇源進參議韓晩裕牌不進右副承旨李肇源進吏批啓曰判書未差參議韓晩裕牌招不進小臣獨政未安何以爲之敢稟傳曰仍爲之以鄭來百李羲甲爲副校理李書九爲禮曹參判申龜朝爲兵曹正郞趙㞳爲博川郡守贈吏參李宜楫贈吏判例兼贈吏議李世規贈吏參例兼知事李普溫兩代故通德郞權相耆贈吏參例兼同知權仁重考
정조 21년
兵批判書李得臣病參判沈基泰入直進參議睦萬中病參知尹得孚病行右承旨李益運進大護軍崔夢嵒洪周萬護軍李鼎揆副護軍韓用龜金載翼李景溟副司直李魯春沈銖金圭夏丁志元竝單付
정조 21년
傳于申耆曰吏曹判書以在京無故牌招卽膺人薦望事言于大臣
정조 21년
傳于申耆曰吏判薦望事左右相屢次推讓今若更送當致夜深向來何以擧行姑未記憶欲待後日登筵時問于大臣吏判前望單子入之
정조 21년
以濟州牧使柳師模狀啓進上柚子數旣不準品亦多劣惶恐待罪事傳于李益運曰勿待罪事回諭
정조 21년
以濟州牧使柳師模狀啓文靖公金麟厚陞配文廟時香祝版材船路阻風日時已爲差過更待知委擧行事令該曹稟處事判付內啓下禮曹爲旀當初不能擇送各日難免不審之責判堂推考爲良如敎
정조 21년
以濟州牧使柳師模狀啓本島儒生陞補考官未備不得設行事傳于李益運曰陞補旣未設行卿其別出詩賦論箴銘頌中三題試官島中文侍從差定卿考試以劃多者依卿之在泮中時泮儒應製賞格例分等紙筆墨米斗施賞其中三魁以內下安寶朱書百選八子百選史記英選分給之次三人各給內下安寶奎章全韻一件而科作及榜目修正上送事令內閣回諭牧使
정조 21년
以濟州牧使柳師模年分成冊傳于李肇源曰此後依前例後錄啓聞之意分付
정조 21년
以全羅監司徐鼎修狀啓右水使金處漢康津前縣監李勉輝海南縣監洪繼善梨津前萬戶朴東旭漂人問情前題飭供饋徑先宴餉委折査問論列令攸司稟處事判付內啓下備邊司爲旀名雖宴饗不過酒餠鮮湯數品則與饒飢無異且況漂泊大洋柴糧乏絶則拘於格例若不登時分饋顧其爲罪尤當如何大抵帥臣邑倅生疎報辭不能宛轉以致本道本司之請罪是置觀此査啓不出所料是如乎彼人亦人目擊呼鞠躬之狀爲地方官者待其具格馳啓而始給柴糧可謂行不得之政守令等勘罪勿論該帥臣牒辭狀語不審之失推考爲良如敎
정조 21년
以全羅右水使金處漢狀啓靈光羅州漂人欲使歲前發送致承嚴敎惶恐待罪事傳于李益運曰勿待罪事回諭
정조 21년
以全羅監司徐鼎修狀啓癃老窮獨兒弱題給衣糧各別救恤區別男女姓名年歲物種數爻開坐馳啓事傳于李益運曰朝令之下諸道擧行極爲稽忽而卿則先從營下擧行卽爲狀聞況物亦優厚卿是老人之子能知老老之義有此見諸行事之端不負旬宣之責卿父亦可謂善敎矣衣資食物自本道拔例備給於卿父處後狀聞以示敦行正俗之義道內諸邑之擧行未盡善處更加嚴飭卽此而華留沁留可謂完伯之罪人非不欲處分而如是下敎而處分則其可在官臨民乎如有撥路兩西之無一言決不可仍置平安監司朴宗甲黃海監司閔台爀爲先越其俸三等勿於遞歸後擧行之意嚴飭該曹齋宵肅穆之時坐待禮成夜漏旣撤而特軫尊年恤人之意令度支長之將事回來者使之撥憊行會則所謂道臣看作例飭不知朝令之嚴重不罷幸耳其擧行駭然委折令廟堂關問草記亦自政院卽爲回諭於完伯
정조 21년
以廣州留守徐有隣狀啓癃老窮獨不能自食之類題給米醬事傳于李益運曰成命之下惟松都廣州首先奉行其餘八路兩都皆睡乎程道稍遠之處雖或諉以未及報來京畿亦有各邑路稍遠處猶可說也而兩都之尙無一言豈非稽忽之甚又若華城歲首老人旣不抄啓奉行朝令又甚不謹該守臣豈有官怠之思自歸兩罪俱發乎特以歲首之致姑不問備先從本府遺漏之老人別加搜訪無敢以無乎登聞濟活之老人亦爲濟活狀聞而若過十五日守臣地方官拿問處之斷不可已令廟堂各別嚴飭
정조 21년
以水原留守趙心泰狀啓癃老窮獨不能自食之類只有兩人爲先分給米醬藿以爲目前救急之資出式例連加接濟期於救活事傳于李益運曰此等狀啓何可掛眼還給
정조 21년
以水原留守趙心泰狀啓外營馬步軍兵今年春操及場操後仍行城操何以爲之事傳于李益運曰園幸當前農作且在其後秋操設行之意分付
정조 21년
李益運以訓鍊都監言啓曰本局局別將申大坤身病甚重勢難察任改差何如傳曰允
정조 21년
獻納洪秀晩啓曰臣之臺閣情勢卽通朝之所共知也臺地一步抗顔無路前此見職之除輒蒙體諒之恩而玆者飭敎截嚴更鼓將深臣於是乎怵義畏分暫膺召命而仍因蹲冒實無其望以此情勢何敢一刻淟涊於臺次乎請命遞斥臣職答曰依啓
정조 21년
吏曹參判徐邁修疏曰伏以臣不才無能觸處僨誤曩叨藩寄洊犯重戾譴罷未幾恩敍遽降纔於納符之後仍承春曹除旨臣且惶且感罔知攸厝短疏陳懇到院見却恩命稽謝揆分增惕冒沒一肅雖不敢已內自循省冞切悚恧迺者亞銓寵拜又下於千萬夢想之外臣自聞是命轉益震駭反覆思惟莫省所以獲此於聖朝也臣本無一可取之狀歷試前後旣盡呈露則不待臣之更煩自暴而聖鑑之所已俯燭一世之所已稔知今玆新授之職雖曰佐貳其責不輕而乃反擧而畀之於必不堪之賤品者是何故歟嗚呼世道不幸俗習多變人心壞於詿誤朝象渝於恬嬉義理有將晦之漸趨向無底定之期其所激揚淬礪之道正宜愼揀銓衡之官俾贊黜陟之政用新一初之規則臣於此時忝叨此任得無近於責瞽者以辨五色强僬僥以擔千勻者哉臣參倚前衡自量甚明萬無一分堪承之望日昨親臨誓戒再違召命今於政牌亦不敢冒膺臣罪尤大玆不得不疾聲仰籲於黈纊之下伏乞天地父母曲垂諒察亟命遞改臣所授職名仍治臣逋慢瀆擾之罪以肅朝綱以安賤分不勝幸甚臣無任云云答曰卿其勿辭行公
정조 21년
丁巳正月初六日午時上御便殿左承旨入侍時行左承旨李晩秀假注書尹命烈記事官金景煥記注官金良倜以次進伏訖晩秀進御定左傳新本第一板謄書件各一張上覽訖敎曰是誰之筆耶晩秀曰曺允亨李明淵各書一本矣上曰以曺允亨所寫本刊印而字劃稍加敦實可也命退承史以次退出
정조 21년
行都承旨李鼎揆未肅拜行左承旨李晩秀坐行右承旨李益運坐直左副承旨申耆坐右副承旨李肇源坐直同副承旨李海愚坐注書柳遠鳴仕一員未差假注書尹命烈仕直事變假注書曺錫中仕
정조 21년
李肇源啓曰來十一日朝參日次矣敢稟傳曰停
정조 21년
李肇源啓曰來十一日輪對日次矣敢稟傳曰當次人受點後日次待令
정조 21년
李益運啓曰來十一日專經文臣殿講日次矣敢稟傳曰解凍後更稟武講亦然
정조 21년
李海愚啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令尹悌東疏批未下監察茶時之意敢啓傳曰知道
정조 21년
李肇源啓曰臣肇源依定式進詣香室奉審香祝櫃祝板袱子則精潔之意敢啓傳曰知道
정조 21년
傳于李晩秀曰左承旨入侍
정조 21년
吏曹判書前望單子入之李秉鼎落點
정조 21년
傳于申耆曰職務相妨平市提調李時秀許遞今日政差出
정조 21년
有政吏批參判黃昇源進參議韓晩裕牌不進右副承旨李肇源進啓曰新判書命招同參政事何如傳曰允判書李秉鼎進以李鼎揆爲承旨金文淳爲內醫院提調金載瓚爲平市提調尹昌臣爲順懷墓守衛官童蒙敎官單朴大和待初仕窠單付事承傳
정조 21년
以備邊司草記有司堂上有闕代禮曹參判李書九差下使之察任事傳于李益運曰招致備郞還給此草記使之往傳於大臣以此宰臣予亦深惜其才而太乏剛斷凡有文字編校之役卷秩稍涉夥多未見一件之自其手汗靑皇朝文字也莊陵文字也輿地勝覽也整理玉篇也他人之幾皆就緖者若令此宰臣與聞則必謂之以小心稱之以惶悚以荏苒爲能事甚至左傳汰註一事以其至易之故非不懲羹於他冊而爲念前府使成大中之年老獨勞使之與聞則自初大文依舊小心惶悚多般責勵尙未聞畢修正以其聰明加之以有司之任則彼此可謂相妨卿其知悉此意更爲草記此草記回公後給宰臣處又或呑墨於指授之義例又或舂筆於諸註之刪汰而限內若不割付看品則今番別般嚴勘斷不可已
정조 21년
吏曹口傳政事典牲主簿金在儉造紙別提尹心輝相換
정조 21년
以江華留守金履翼狀啓年七十窮獨者二人題給米醬藿姓名年歲及穀物後錄登聞事傳于李晩秀曰此等狀啓何可掛眼還給
정조 21년
申耆以吏曹言啓曰今此社稷祈穀大祭終獻官前參判徐邁修時無職名令該曹口傳付軍職何如傳曰允
정조 21년
兵曹口傳政事護軍單徐邁修
정조 21년
李肇源以禮曹言啓曰今日宗廟景慕宮柚子薦進時山橘亦爲一體薦進之意敢啓傳曰知道
정조 21년
李肇源以禮曹言啓曰領議政洪樂性賜几杖頒敎書臨殿親授事命下矣問于本家則今正月二十六日當爲祗受云以此日知委擧行何如傳曰允
정조 21년
李益運以兵曹言啓曰今正月初七日立春改火進上時宗廟署社稷署永禧殿承寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 21년
丁巳正月初七日午時上御便殿左承旨入侍時行左承旨李晩秀假注書尹命烈記事官金景煥記注官金良倜以次進伏訖上命書傳敎曰京師爲八方之表臨歲分遣遍察老難資活者領付賑廳其後令諸路準此擧行惟完伯搜訪誠勤松留對揚首先夜下褒諭兼飭不勤之諸道而歲前領付者不過通衢大路之聞見也外此僻隩而耳目所不及處安知無十倍於其數乎該房承旨發牌京兆郞嚴飭各部更令採探年老而不能庇身糊口之類一一抄報亞尹分掌城內外以各部抄報及見漏者親執査櫛草記字恤頒則近頗令弛此亦令左右尹嚴飭搜訪該府之勤慢付之廟堂又命書傳敎曰大禮大享之稱令稱郞者耕耤令曰太常正用於親耕協律郞曰掌樂正用於祀饗掌牲令曰典牲署官用於省牲省牲之禮五禮原儀不以親行載錄至先朝遵大明集禮始擧躬省之禮此所以耕耤令協律郞之皆用正三品正獨於掌牲令依舊秩卑尙今因循者也今番祈穀執事官仍用聽誓之人牲官亦然而今聞卽雜岐主簿云主簿卽其署之長官其外卽參外七八品設令地閥稍勝烏帶之末蔭渠安敢牽牲告腯於版位之前乎雖不加設正窠何以稍尊其官另擇其人之道令吏禮曹廣採文獻兼考官方草記以爲定式命書榻敎曰掌牲令雜岐出六人令該曹爲先口傳相換仍命退承史以次退出
정조 21년
都承旨未差行左承旨李晩秀坐行右承旨李益運坐直左副承旨申耆坐右副承旨李肇源坐直同副承旨未差注書柳遠鳴仕一員未差假注書尹命烈仕直事變假注書曺錫中仕
정조 21년
申耆啓曰禮曹參判李書九除拜後過三日不爲出肅依定式推考警責仍卽牌招何如傳曰雖是閒司亦有職掌本職許遞專意校役今番所幹之書則使之期於竣役
정조 21년
申耆啓曰卽伏見黃海監司閔台爀老職人敎旨五十七張祗受狀啓則伊日同封之兵曹實職敎旨三張謂以粘連下送而不必入於原有旨到付形止只通於本院不爲一體擧論於狀啓中事甚未安道內窮獨老弱搜訪濟活後姓名年歲物種數爻旣不後錄於狀啓只以成冊修送備局亦甚疎忽推考警責何如傳曰此道臣新到之初其所奉行朝令若是慢忽老職與恤老之擧朝家之亦所欽玆敬玆謹旃愼旃者則職在承流宣化之地看作不屑之事然者抑何義理乎似此道伯難責分憂然未知有別般委折憲府諸臺牌招爲先依例發緘取招待答通來到照勘以聞
정조 21년
李益運啓曰卽伏見全羅兵使申鴻周漂到異國人問情啓本則多有誤書落字文理不屬事當還下送使之改修正上送而係是邊情雖不得不捧入奏御文字何等愼重則如是不審萬萬駭然推考警責何如傳曰允
정조 21년
傳于李肇源曰都承旨同副承旨許遞前望單子入之
정조 21년
李肇源以吏曹禮曹言啓曰今正月初七日左承旨入侍時傳曰大禮大享之稱令稱郞者耕籍令曰太常正用於親耕協律郞曰掌樂正用於祀饗掌牲令曰典牲署官用於省牲省牲之禮五禮原儀不以親行載錄至先朝遵大明集禮始擧躬省之禮此所以耕籍令協律郞之皆用正三品正獨於掌牲令依舊秩卑尙今因循者也今番祈穀執事官仍用聽誓之人牲官亦然而今聞卽雜岐主簿云主簿卽其署之長官其外卽參外七八品官設令地閥稍勝烏帶之末蔭渠安敢牽牲告腯於版位之前乎雖不加設正窠何以稍尊其官另擇其人之道令吏禮曹廣採文獻兼考官方草記以爲定式事命下矣省牲之禮自漢以來大祭祀則天子親臨夕牲至晉太始六年亦用是禮而掌牲官之品秩無所考開元禮有廩犧令告腯太常卿視牲之文宋制光祿卿巡牲告充備光祿丞告腯唐之廩犧令卽太常寺屬官而唐之太常卿乃是正三品則廩犧令當爲三品以下宋之光祿卿卽從三品則告腯之光祿丞又當在從三品之下然此皆有司省牲之儀非天子親莅則職秩高下未可爲今日之的證惟大明集禮有皇帝服通天冠絳紗袍前享一日親省牲之禮而執事官牽牲詣廚所謂執事官今以會典所載參考則恐爲太常光祿司官而只稱司官然則皇朝掌牲官之品秩亦未得以詳矣我朝原五禮儀只載有司省牲之儀而掌牲令下但稱典牲主簿有故則直長代之及至我先朝乙丑始以從周之聖意特命省牲之親行儀文克備而掌牲官之仍舊用從六品之主簿者似或爲未遑之典而典牲署旣以從六品衙門載於經國大典主簿爲長官矣今若一依太常掌樂兩正例加設正一窠則六品衙門以正三品爲其長官恐有違於大典官方臣等愚見則主簿一窠陞作判官依太常判官例以曾經三司之人通融擬差則恐或爲稍尊其官另擇其人之道以此定式施行何如傳曰牲署三郞分掌牛羊豕不欲別設正窠意在勿出冗官也卿等獻議之難愼於衙門之三品六品之間者有甚關係之可言而旋請主簿之陞作五品判官亦何其矛盾於前說乎且況奉常判官雖曰三司通擬之窠以其職卑猶不得爲親享時典祀官則以判官爲牲令不亦汰哉卿等不知事體之所重齗齗於衙門之品數抑必有別般博洽之考據第從卿等之說施行至於茁壯長之方不係於文蔭依前以蔭官差出可也
정조 21년
李益運以備邊司言啓曰卽見濟州牧使柳師模年分狀啓則以爲本島農形夏穀旣登秋穡繼豐見今一年生穀之數優報兩歲告歉之災本州爲最登大靜爲次旌義又爲其次各樣措置別具成冊以聞固當仰請處分而謹依已例一邊馳啓一邊擧行竝請令廟堂稟處矣其一兩年未收條藿産今又過節涼臺未及織造涼則限歲前徵納藿則待春採準捧出送事也其一甲寅未捧米七千一百三十七石竝與新還七千八百八十六石零出秩捧上而甲寅停退條中絶戶所食米五百九十八石零今旣指徵無處考諸丁丑庚寅等年謄錄雖有蕩減啓聞之例事係特恩不敢擅便姑爲仍停更竢處分丐乞無依害及隣族之類參量分數仍停者仍停準捧者準捧事也其一平役軍官身役米係是諸般公用及苦役例下之需昨年停退條之今夏仍停者一竝準捧寺奴身貢米每口二斗內一斗男丁大同米每口五升內一升依每年已例減捧事也其一軍兵操鍊謹依朝令姑爲停行而逃老故代丁各別申飭一一塡充事也其一寺奴婢推刷昨年當次而以荐歉之故不得擧行今年則民勢稍定待捧糴了畢擧行事也今年本島農形實是挽近所罕見之大有均豐秋耕牟麥又能糧優力贍目下立苗可占來歲之登稔一島生靈敷腴整暇皆知出溝壑奠袵席之樂前後之船粟發帑朝家始收效矣分等一款非所可論而各樣催科與諸般徭役其或停或捧或減或準旣皆稱量而逐條論列且據已例而先爲擧行竝依狀請許施其中甲寅停退米五百九十八石零謂之指徵無處先引蕩減之例繼置仍停之科終以更竢處分爲請者跡近依違事體未安該牧使柳師模推考何如傳曰允同是沿民而所施有殊於海口南北則能無向隅之歎湖南沿郡甲寅條去秋旣命拔例闊狹今爲舊還此而不然若令仍停指徵之無處不但今猶古況本牧甲寅民事尙何言哉數百包鬼錄年年侵困爲島民未決之案是與前春不惜萬金帑需之本意若相反然特拔糴簿俾有終始之惠可也
정조 21년
吏曹判書李秉鼎疏曰伏以聖人履端茀祿鼎至殿宮之寶籌彌隆吉慶無疆元子之睿學夙就開講有期臣民忭祝帀域同情仍伏念臣於天官寵命顚倒趨膺者是豈臣看作宿硏謂可以一分堪承而然哉誠以甲寅夏恩綸銘鏤在心尙切感泣靜攝中飭敎瀆撓是懼不敢違傲故也若其自來匪分已試蔑效之實日月之明照燭靡遺無容臣更事煩陳而第臣竊有至切至懇之情悃君父之前何言之不可盡臣之老母年今七十有四而自少善病輾轉沈痼昨冬以後眞元日以澌脫神識日益昏耗飮啖不過數匙轉側必須傍人凜然有朝夕難保之慮臣又賦命奇薄終鮮兄弟臣母之側惟臣一人與六歲稚子而已藥餌之節糜粥之供臣或出門調護無人臣母每當添劇迷悶之際呼臣而在傍則如有所恃不在則若無止泊似臣情理通朝攸罕寧或有晷刻離捨之勢哉只緣臣以受恩罔極之蹤身匪己有不敢言私職非劇務容有可强嚴畏囁嚅迄此泯默今忽復叨誤恩猥當重任雖欲感激殊遇策勵駑鈍而筋力奔走無補涓埃晨夕離違徒亂方寸不惟臣私悃之切矜誠恐獲戾於我聖上孝理之下矣況今母病自數昨挾感忒重諸症添篤臣方左右扶將一倍煎悶此時煩聒固知萬萬惶恐而情私所迫不暇緩聲至若金吾兼銜卽臣寢夢猶驚之地間嘗數遭出肅而初因事會之迫急旋蒙體諒之恩私區區迷執前後何異而際歲新舊今始附陳伏惟聖慈天地父母俯垂鑑諒哀之憐之將臣本兼諸任竝行鐫改俾便救護仍令攸司重勘臣猥越之罪以肅朝綱千萬幸甚臣無任云云答曰省疏具悉卿其勿辭救護竢少間行公
정조 21년
丁巳正月初八日午時上御便殿左承旨入侍時行左承旨李晩秀記事官柳遠鳴記事官金景煥記注官金良倜以次進伏訖上曰康津誕報廟修改日字各別擇吉事分付禮曹可也仍命退承史以次退出
정조 21년
行都承旨徐邁修差祭未肅拜行左承旨李晩秀坐行右承旨李益運坐左副承旨韓晩裕坐右副承旨申耆坐直同副承旨李肇源坐直注書柳遠鳴仕直一員未差假注書尹命烈仕事變假注書曺錫中仕
정조 21년
李肇源啓曰行大司憲宋煥箕掌令洪彦燮持平金壽祖鄭宗魯在外執義李明淵呈辭掌令尹悌東疏批未下監察茶時之意敢啓傳曰知道
정조 21년
傳于李肇源曰禮房承旨馳詣社稷奉審摘奸以來
정조 21년
以吏曹參議韓晩裕牌不進罷職傳旨傳于申耆曰只推
정조 21년
承旨前望單子入之徐邁修韓晩裕落點
정조 21년
傳于李益運曰今年歲首犒饋欲待過齋後而日暄若此使之更造餠肉當於望念間爲之歲首犒饋設置之法意至嚴雖値靜攝之時必待差復後親臨卽所仰覩於昔年者大抵爲禁軍而創此犒饋之物其次都監軍也其餘各名色卽次次後出之附庸此類已令已造者今日自外分饋令龍虎大將及訓鍊大將知悉以除夕元朝入直人捧置小名成冊以待下敎
정조 21년
傳于李益運曰宣傳官李得秀令該曹口傳相換
정조 21년
以京畿監司李冕膺狀啓道內各邑癃老窮獨不能自食之類廣加搜訪題給米醬事傳于申耆曰畿伯亦是奉老之人此等事擧行其所盡心宜無彼此於完伯而雖以曲恕之意日前下敎有所區別去卄三夜行會之事歲前優可知委其後多日綽亦報營而所謂擧行形止今日始爲登聞者此必列邑中初有無乎報來處更關追及以致其如彼遲滯似此守令等一一査出指名星火狀聞大如坡州只報四人名以別軍職之高陽塞責數人此輩所爲寧不駭痛會減穀物卽亦公穀則干甚皮肉爲此拔毛不爲之習不畏朝令猶屬餘事坡高兩倅爲先奪其兵符差定兼官後使渠輩各作面任村村里里徒步搜覓面面周給後使渠輩面告道伯後狀聞而坡牧所佩密符發遣宣傳官奪符傳于道臣使之權佩待該牧還官時還授事分付此等狀啓不爲啓下令院隷投之敦義門外
정조 21년
兵曹口傳政事宣傳官李得秀守門將南建中相換
정조 21년
李肇源以一所巡廳言啓曰去夜初更四點量犯夜人出身林益盛執捉依例移送兵曹之意敢啓傳曰知道
정조 21년
李益運以御營廳言啓曰依傳敎本廳鄕軍五百十七名等處犒饋餠肉一一分饋之意敢啓傳曰知道
정조 21년
丁巳正月初九日午時上御便殿左承旨入侍時行左承旨李晩秀假注書尹命烈記事官金景煥記注官金良倜藥房提調金文淳以次進伏訖文淳曰日氣不調聖體調攝若何上曰今日則小差矣文淳曰多日靜攝一未診候下情不勝悶慮而朝廷承候亦有勿爲之命故擧皆抑鬱矣今日臣旣登筵許令醫官入診實是區區之望上曰日前有膈氣陞降矣今已差復何必診候仍命書榻敎曰新除授承旨牌招察任命退諸臣以次退出
정조 21년
行都承旨徐邁修坐行左承旨李晩秀坐行右承旨李益運坐直左副承旨韓晩裕坐右副承旨申耆坐同副承旨李肇源坐直注書柳遠鳴仕一員未差假注書尹命烈仕直事變假注書曺錫中仕
정조 21년
藥房提調金文淳右副承旨申耆啓曰伏未審夜間聖體調攝若何寢睡水剌之節何如臣等率諸御醫趁早入診詳察聖候爲宜臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
韓晩裕啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令尹悌東疏批未下監察茶時之意敢啓傳曰知道
정조 21년
傳于徐邁修曰都承旨入侍
정조 21년
傳于韓晩裕曰左副承旨入侍
정조 21년
韓晩裕啓曰行護軍李義駿依下敎來待矣傳曰入侍
정조 21년
吏曹口傳政事海州判官李惟稱信川郡守鄭述仁相換
정조 21년
李益運以兵曹言啓曰開城府居武科回榜人梁濟洙上來之意敢啓傳曰雪後春寒若此數日後使之肅拜加資如有定式其前下批可也
정조 21년
李益運以兵曹言啓曰新除授黃海水虞候趙洵老父今年七十二歲無兄弟伐登萬戶李春熙老母今年七十五歲安原權管金應鳳老母今年七十五歲法不當遠離赴任俱爲呈狀乞遞邊將之親年七十五歲以上者無兄弟親年七十歲以上者許遞其任載在法典竝依法典改差何如傳曰允
정조 21년
李益運以兵曹言啓曰新除授平南萬戶權友仁呈狀內本道兵使任嵂於矣身爲妻三寸叔母夫法不當赴任乞遞相避之法在下當遞平南萬戶權友仁改差何如傳曰允
정조 21년
李益運以備邊司言啓曰本司有司堂上有闕代行護軍徐龍輔還差使之察任何如傳曰允
정조 21년
李益運以訓鍊都監言啓曰依傳敎開城府居回榜人梁濟洙處宴需米三石木五疋考例助給之意敢啓傳曰知道
정조 21년
李益運以禁衛營言啓曰依傳敎松都回榜人梁濟洙處宴需米三石木五疋考例助給之意敢啓傳曰知道
정조 21년
李益運以御營廳言啓曰依傳敎開城府居回榜人梁濟洙處宴需米三石木綿五疋依例助給之意敢啓傳曰知道
정조 21년
忠淸監司林濟遠疏曰伏以三陽回泰百祿滋至雷肆講席指日而設慶忭之忱中外顒若仍伏念臣自叨隆寄隨事辜負偏荷曲庇之恩倖逭失職之誅乃者漕船事出而壞法干科之罪益彰著無餘矣籌司譴罷之請已屬末勘公務擧行之飭又出常格許久淟涊只增懍惕不謂甄敍之命又在歲抄之餘罪名自歸蕩滌職秩依舊榮顯臣於是且驚且感益不知措躬之所也噫朝家刑政信如四時有罪必勘無容苟免臣雖無似顧其職則藩任也以罪而罷之無故而敍之一閫三倅皆以臣而拿勘臣獨晏然於五十州之上則古人所謂孽由己作害及良善者不幸近之四維所關亦非細故也抑臣有區區衷懇之不容泯默者抱此耿耿屑越是懼終不得仰首一嗚呼則是臣自阻於仁覆之天也從古本道人之爲本道伯者前後何限而未有如臣之生於湖中長於湖中而老且白首者桑梓之地聲氣若接苽葛之鄕痛𧏮相關官門疑於居第私故倍於公事平常延接跡或涉於交通等閑裁決謗易速於關節臣性本荏弱政失簡嚴亦不能一切揮斥爲別嫌祛疑之道則此固臣之罪也而不知不言之中間不免以私妨公之歸悚悶之極如負大何噫奴婢田結大典所以定限也私行乞簡宣諭所以立禁也守令與道臣宜無異同而弊多鄕近四字之目卽列邑中下考之例語則鄕近之弊莫有甚於臣而特以冒居方面無所受貶之故行近周歲一味尸素每當黜陟之政顔自騂而背自汗也噫觀風於少日耟耒之野擁旄於昔年笻屐之路榮耀極矣涯分溢矣顧何敢效人飾讓以遞自期而所言者雖私所關者卽公及今不一免則誠恐大段僨躓卒負我聖上終始救援之恩也伏況臣自數十日來猝得寒熱之症㱡㱡床席日失汗數斗眞元漸脫藥餌罔功大小政務一任委屬雖幸而復起以此氣力時月之間將無以自勉於職事夙宵憂恐又添一病玆敢披瀝肝血伏枕構草昏瞀之中言不知裁伏乞聖慈天地父母俯垂矜諒特許遞免以幸公私千萬幸甚臣無任云云答曰省疏具悉卿其勿辭行公
정조 21년
丁巳正月初十日辰時上御便殿都承旨左承旨左副承旨入侍時行都承旨徐邁修行左承旨李晩秀左副承旨韓晩裕記事官柳遠鳴記事官金景煥記注官金良倜以次進伏訖上敎邁修曰社稷享禮禮畢在於何時邁修曰禮畢後少頃還來漏院則始爲撤漏矣上曰祭品皆精備乎邁修曰極爲精備矣上曰李義駿入來乎晩秀曰未及待令矣上敎晩裕曰今下史記英選懸吐本多有未恰好處詳細考閱如有可改處付籤以入待還下移懸可也院中別無擧行之事每日廳坐後卽來鑄字所專意考閱可也上敎邁修曰卿新自海營遞來有何可言之弊瘼乎邁修曰些小弊端何邑無之而最是三局保軍所納米每名爲六斗而收捧時謂有船運京納等浮費高其斗量殆過平斗八九斗以價計之歉歲則恰滿五六貫豐年亦不下三四貫若論一匹之應式則各軍丁所納不過爲二兩錢而今此保米之爲弊至於如此小民之呼冤已無可言而種種有逃散之擧實爲矜憐臣意則定其分數雖或差過一疋之價毋令至於豐歲三四貫歉歲五六貫之徵出則爲小民莫大之惠矣上曰卿其與右相相議周便之道善爲區處從後更稟好矣邁修曰金川二南面之屬於松都從前海伯或疏或啓輒請防塞而朝家以關防緊要有此移屬之擧則臣旣未詳便否利害故不必隨人已例疏啓防塞而第念金川本以孔路頭站失此兩面凋殘特甚民情抑菀所見可悶宜有兩便之道松都一面之迤入於金川界者劃付本郡則得可以補矣故臣之待罪海營時以此狀聞圖劃地形上送廟堂而尙未稟處故敢又仰達矣上曰尙不回啓乎邁修曰然矣上曰此外又有他事之可奏者乎邁修曰長山以南七八邑詳定米運納京廳從前大爲民弊故丙申年因察民隱使書啓竝請作錢上納小米則特蒙允許大米則因該曹防啓依前以本色運納蓋本道大米之貴比三南尤甚故其所貽弊於民實爲可悶今亦依小米例一體作錢則其爲民惠亦大矣上曰其時果有該曹防啓不爲大米作錢而近來水路比前別無險礙處且難與他道異同矣上曰昨年海西年事果豐登乎邁修曰大豐矣上曰災結事何爲而不能詳審乎右相所奏本道元結八千結云者無或近於爽實耶邁修曰本道災摠時起七萬餘結而畓結則一萬六千餘結矣前年旣是大登則豈有災名之可言而流來舊災初不入於陳頉中故年年以新災名色入於當年災摠中者此也上曰雖以延安一邑言之似近八千結右相似或錯認而然矣邁修曰黃海水使風高六朔在於甕津風和六朔在於所江而其每年兩次移來移去之時外驛夫馬之推捉本邑民吏之奔走弊端不少且水使兼行府使事務而一年强半在於所江一隅之地訟獄及輸納之民道里不均愁怨載路種種不便之弊甚多今則虞候旣已新設虞候使之恒處於所江水使使之恒處於甕津則關防別無疎虞之慮邑務實爲方便之道矣上曰令廟堂稟處以除兩處吏民之俱困固好而甕津則府治所江亦關防專此忽彼能無偏勝之弊乎竝以此意知悉回啓可也出擧條邁修曰諸道守令數遞邑不堪任及可合相換於閑邑者條列狀聞事臣在海營時所當擧行而本道郡縣窠旣尠少且文蔭武堂上堂下官階各異有礙相換而海州則物衆地大自是難治之邑也新判官李惟稱屢典郡邑爲治老鍊而但其痰病恐有妨於營下劇務信川郡守鄭述仁政多剛核合置大處本郡糴弊又旣釐革若許相換各令久任則事甚便宜而信川亦是數遞邑故臣不敢遽然請換今因言端敢此仰達矣上曰依爲之出擧條命退承史以次退出
정조 21년
丁巳正月初十日午時上御便殿左承旨行護軍入時時行左承旨李晩秀記事官柳遠鳴記事官金景煥記注官金良倜行護軍李義駿以次進伏訖上敎義駿曰小學編次先納者今方看閱大抵命義從何爲之耶義駿曰欲依集註體格爲之而謹當悉稟睿裁矣上曰別書本註二字何也義駿曰此是朱子本註而所載書義不可入於外篇者仍以類附於內篇中與註體不同故表以本註二字矣上曰然則加圈而去本註二字如何義駿曰其中有伊川程先生安定胡先生等語與註體不同且新註亦有加圈者若又加圈於此則無以別其爲本註故不得已如此矣上曰七年男女不同席大文下本註溫公說何爲而附錄也義駿曰此是七年時所敎者以下亦然其下逐年所附亦皆如此矣上曰厥初之厥字何不出訓詁也義駿曰厥字卽其字之義此非難曉故註解中不及而集註曰厥初本然也本然二字只釋初字以厥字竝看則殊失文義故厥字則刪去者此也上曰性者之釋見於何處耶義駿曰此見於孟子集註矣上曰此說果好矣上曰題辭之首題小學之書四字何也義駿曰此是朱子小學原本如此而詳見於朱子大全矣上曰果然矣表以出之發明此義使不知者亦知其所以然可也上曰可讀作阿出於音註何也義駿曰此從朱子說而集註則從方殼說以可爲子師之義釋之而朱子說則如此故音訓中釋之者此也上曰註說鳩聚者幾何義駿曰如小學讀書記之屬略略鳩聚而衛湜禮記集說聞在內閣而無以得見矣上曰內閣所在書從便得見而此意傳于徐有榘可也上曰何間可以成書乎義駿曰明倫篇可趁望間稽古以下比此稍易若到二三月間似可訖工矣上曰若趁開講前爲之則好矣又敎曰集註文法能使人可讀則誠好卿其善爲之義駿曰臣素不聞於此等文體且聰明已損期限亦近何敢望其善爲乎上曰不必拘於期限書貴善成而已義駿曰明倫篇訖工後篇篇入之乎上曰每於篇成後送于內閣入之而卿則不必番番入來矣晩秀曰諸道冊板之自京司印來者有特敎然後方許發關而亦必翻關惠廳同爲知委以爲憑考會減乃是不易之法式而近來此法久廢雖以本閣言之每當印書之時初無翻關之事其在尊事體杜後弊之道不可不申明定式此後則毋論內閣玉堂春坊雖係因下敎印上冊子必待惠廳翻關公事然後方許印來諸道之擧行惠廳之會減亦皆準此事書揭本閣一體知委於惠廳及諸道毋或違越似合事宜適因監印事敢此仰達矣上曰依爲之出擧條命退諸臣以次退出
정조 21년
行都承旨徐邁修坐行左承旨李晩秀坐行右承旨李益運坐直左副承旨韓晩裕坐右副承旨申耆坐同副承旨李肇源坐直注書柳遠鳴仕直一員未差假注書尹命烈仕事變假注書李毅采仕
정조 21년
備忘記別害僉使李東馝下直長弓一張長箭一部片箭一部筒兒一箇賜給
정조 21년
李益運啓曰事變假注書曺錫中身病猝重勢難察任今姑改差何如傳曰允
정조 21년
李益運以兵曹言啓曰今正月十一日武臣賓廳武經講書日次而中日相値不得爲之之意敢啓傳曰知道
정조 21년
行護軍徐龍輔疏曰伏以三陽回泰萬品昭蘇茀祿鼎至玉候康復臣民慶祝曷有其極仍伏念臣之不自有其身卽臣心口之誓也出入邇列垂三十載薰沐恩波非千百計一毛一髮罔非造化一飮一啄都是雨露欲道斯恩天地莫量區區塵刹之報只在於夷險向前惟筋力之是殫是竭而斷斷此心可質神明故前後內外踐歷豈眞髣髴於臣身而不計官職之輕重不顧才器之稱否有除輒膺有召必趨雖於尋常備例之讓亦未敢爲隨俗循蹈者誠以盡瘁之願居先量力之計反後也況今籌司有司之任以名則宿趼也以時則承乏也顧何敢以人不稱職已試蔑效有所逡巡以自歸於孤負初心之科乎第臣自數月以來忽患風眩之症神精如墮煙霧肢體隨而麻痺有時添劇目無所覩耳無所聞凜凜若不保頃刻近雖乘其稍歇强力隨參於一再班聯精力動作已非平昔之比而間又病氣越肆乍出旋入亦已數遭矣似此實狀不惟同列之所共傷憐庶幾天日之所已俯燭而此與一時客症有異不可以時日所可責效則今於與聞謨猷贊決機務雖欲盡心力而奉承勢亦末如一身顚仆非臣所恤而其於僨國事而辱廟堂何哉玆敢疾聲呼籲於天地父母之前伏乞俯垂鑑諒將臣備邊司有司堂上之任亟命減下以重廟務以安私心不勝幸甚臣無任云云答曰省疏具悉卿其勿辭竢少間行公
정조 21년
丁巳正月十一日辰時上御便殿左副承旨入侍時左副承旨韓晩裕假注書尹命烈記事官金景煥記注官金良倜以次進伏訖上曰史記英選吐音考準之役將以幾日而了工耶晩裕曰一卷將至二三日之役矣上曰漢史印吐者見之而漢雋板在於何處耶晩裕曰印吐史記未及得見漢雋板亦不知所在處而臣曾於北關只見史纂板未見漢雋板矣上曰詳審考準可也仍命退承史以次退出
정조 21년
行都承旨徐邁修坐行左承旨李晩秀坐行右承旨李益運坐直左副承旨韓晩裕坐右副承旨申耆坐同副承旨李肇源坐直注書柳遠鳴仕一員未差假注書尹命烈仕直事變假注書李毅采仕
정조 21년
以水原留守趙心泰狀啓癃老窮獨兒弱三十三人各給米醬藿歲首應資遺漏老人三人姓名年歲居住後錄馳啓事傳于徐邁修曰似此狀啓豈可掛眼還下送至於應資老人之前云無乎者今爲三人又令更査當爲倍蓰三査四査又不知爲幾十人更令守臣査實未滿十數之前勿爲狀聞未必以十數硬定爲限者誠心求覓以其幅員必不下此數守臣如不欲加數登聞分遣史官宣傳官於每面俾分守臣與通判之勞以此意令廟堂嚴飭稍遠之面姑舍是追報三人有府底居住之人當初擧行之疎忽卽此益無所逃其罪尤豈不駭然乎此意一體嚴飭
정조 21년
以左副承旨韓晩裕上疏同知權仁重追贈勿施事傳于申耆曰先朝金石之典曰以近來定式疏語大是不審至於本事事未前聞題狀與下批之銓官勘處事問于廟堂此疏還給
정조 21년
徐邁修以漢城府言啓曰傳曰京師爲八方之表臨歲分遣遍察老難資活者領付賑廳其後令諸路準此擧行惟完伯搜訪誠勤松留對揚首先夜下褒諭兼飭不勤之諸道而歲前領付者不過通衢大路之聞見也外此僻隩而耳目所不及處安知無十倍於其數乎該房承旨發牌京兆郞嚴飭各部更令採探年老而不能庇身糊口之類一一抄報亞尹分掌城內外以各部抄報及見漏者親執査櫛草記字恤頒則近頗令弛此亦令左右尹嚴飭搜訪該府之勤慢付之廟堂事命下矣臣等招致各部官以傳敎內辭意申申戒飭使之遍察坊曲六十以上貧寒不能資活者詳細抄報矣各部成冊來到後當入而不入不當入而入者更加査櫛別單書入而今此見抄之民幾皆是根着不固身世單寒故無籍居多揆以籍法所當置而不論而旣有年前發賣分還時特敎同抄之已例況今賙恤之擧亶出於惠鮮優老之盛典則自臣府有不敢任自存拔有籍無籍區別開錄以待朝家處分各部字內遺棄兒亦令着意搜訪則東部有遺棄兒一名故謹依字恤頒則枚報賑廳繼此探察毋敢懈弛事另飭各部之意敢啓傳曰知道抄報七十八人卿等與戶房承旨明日日晏後偕往該廳年九十以上各給米六斗木一疋去核三斤八十七十六十同此例米則遞減一斗頒給後承宣回奏其中衰病無以自致之類另定部郞惠郞就其家分給後草記無籍者幾爲三之二渠輩何辜莫非部官不謹之致特爲許付仍卽添錄實籍而何可每每無論前式年勘籍部官査出令該府拿問勘以常律此後則須勿如今之混圇爲說隨其現發直以草記勘罪可也
정조 21년
左副承旨韓晩裕疏曰伏以臣待罪三銓也隨牌到朝房政吏進一贈帖而以爲今正言權晙出付於渠而使言於臣者見其帖則同知權仁重之父相耆爲當贈者而是故判書是經之子江都殉節忠烈公順長乃其祖也吏言推榮者雖是一名而其父則不然家世如此應爲吏曹贈職非此則不願云臣意非但正卿之子且是忠臣之孫其在愛屋烏之心不必持難雖不識其人之居何方作何狀然晙於臣爲戚而官且法從也傳以其言不可謂不信故遂以吏參書給仍爲啓下於亞堂之政矣追聞實有不然頗多物議故書問於晙則雖果忠烈之孫而於故判書爲庶子當贈吏曹之說乃厥吏之所藉賣也臣於是怵然驚恧無地措躬夫推恩之典其重何如近來定式之嚴截又何如而緣臣矇然致使天官貤贈及於秩卑之人臣何敢諉罪於下吏而晏然而已乎論以朝典不可一刻仍置玆敢露章自列伏乞亟命該曹勿施其贈誥仍勘臣昏謬之罪以重公法以安私分千萬幸甚臣無任云云
정조 21년
丁巳正月十二日午時上御便殿左承旨入侍時行左承旨李晩秀假注書尹命烈記事官金景煥記注官金良倜以次進伏訖上曰綸音印出之役今幾訖工耶晩秀曰眞諺印本俱已竣事今當入啓矣命退承史以次退出
정조 21년
都承旨未差行左承旨李晩秀坐直行右承旨李益運坐左副承旨未差右副承旨申耆坐同副承旨李肇源坐直注書柳遠鳴仕一員未差假注書尹命烈仕直事變假注書李毅采仕
정조 21년
李肇源啓曰行大司憲宋煥箕掌令洪彦燮持平金壽祖鄭宗魯在外執義李明淵牌招啓辭未下掌令尹悌東疏批未下監察茶時之意敢啓傳曰知道
정조 21년
李肇源啓曰御營廳將官來言今日本廳軍兵日次私習云矣敢啓傳曰知道
정조 21년
傳于李益運曰承旨房仍左承旨爲禮房右承旨爲戶房
정조 21년
李晩秀啓曰藥房提調金文淳爲承候來詣請對矣傳曰膈氣雖降今番所經頗緊之致姑不酬應而差過一兩日足可强力亦非喫着茶湯之症聞卿以久未登筵爲鬱有所下敎於醫官矣何以錯傳有此請對卽爲退去都提調若或入來日前已有下敎於宰臣者令掌務官傳之
정조 21년
李晩秀啓曰諸閣臣爲承候來詣請對矣傳曰二直學入侍連有下敎則請對何事乎卽爲退去明日亦勿入來左相之篤老右相之所愼若欲入來則當於寒殿召見欲勿使予更添別症切勿入來事遣檢書官傳諭
정조 21년
以領議政洪樂性賜几杖敎書傳于李肇源曰名以代撰似此敎書不可循例啓下給之分排之所謂該房承宣
정조 21년
以禮曹濟州正朝方物看品內入單子傳于李肇源曰不卽提稟使遠人齎糧滯留當該中官過名日後嚴治
정조 21년
以京畿監司李冕膺狀啓坡州牧使金燨高陽郡守王道常身作面任搜覓境內村里一一周給後來告之意嚴加申飭緣由馳啓事傳于李肇源曰愛親者不敢慢於人昭載聖經引用綸音而此道伯擧行與聖經與綸音同乎否乎此等狀啓何可掛眼還送而此道伯坐在慢字這裏者懸板今日猶印進而華城印進尙後於此道伯及廣留此狀啓雖是還下送者使華留見之
정조 21년
以江華留守金履翼狀啓癃老窮獨三人所給米木醬藿數爻開錄于後更此登聞伏地竢勘事傳于李肇源曰似此狀啓豈可掛眼還下送
정조 21년
以平安監司朴宗甲狀啓癃老窮獨營下救恤十一人姓名年歲題給物數開錄馳啓事傳于李肇源曰此等狀啓豈可掛眼還下送
정조 21년
以江原監司徐有防狀啓先從營下及附近邑癃老窮獨人役姓名年歲濟活物種開錄于後窮病兒弱之不能自食者一體開錄其餘遠邑形止鱗次登聞計料事傳于李肇源曰亦可謂後時而數則夥然然道內各邑闕報處夥然其間或有加報者乎此狀啓還下送全不報來之守令等指名狀聞令政院三懸鈴題送
정조 21년
以全羅監司徐鼎修狀啓珍島郡丙辰年田結起墾民戶還集軍丁代頉數爻開坐事傳于李肇源曰該倅擇送意謂盡心職事未聞土日闢之效事事占便何事奉行朝令乎忠臣之家怠於官事不畏朝令若此可懼者忝厥此狀啓還下送自今年躬作田畯無若前日之避事仍令銓曹知悉
정조 21년
以洪述祖爲名者更勿移擬於京外之職俾懲一分頑濫之習來秋報來又或若此爲先拿致營門從重決杖狀聞事令政院題送書目
정조 21년
以忠淸監司林濟遠啓本淸安縣監李鼎烈所犯諸條査實馳啓募黨作變人楊哥跟捉懲創計料事判付內啓下義禁府爲旀本事段待其拿囚當爲覈實而土豪楊哥要於路之所爲不可但以痛惡言旣聞之後若不別般究覈以法繩之孰肯爲官長乎嚴飭道臣分等考法處置後狀聞事分付爲良如敎
정조 21년
以慶尙右兵使洪仁默啓本月課鳥銃火藥鐵丸數爻開坐事判付內啓下備邊司爲旀始自今年還屬則此帥臣外皆不狀聞本司何無照察論責爲良如敎
정조 21년
李肇源以備邊司言啓曰頃以兩西癃老窮獨救活之擧行遲滯事有關問草記之命矣卽見平安監司朴宗甲所報則以爲癃老窮獨不能自食而庇身者搜訪救恤之意知委於道內列邑而先自本營下另加採探助給衣糧以朝家濟活之特恩面面曉諭俾免臨歲凍餒之境今方狀聞其間遲延委折擬待列邑齊報一體登聞計料而昏迷稽緩不能仰體特軫之聖念修啓後時自底於擧行慢忽之科關問之下無所逃罪爲辭矣癃老窮獨卽古聖王發政施仁之必先濟活者也齋殿寒宵曉漏旣撤而恩音誕宣乃有諸路飭諭之擧則爲道臣者當自本府及附近諸邑卽卽擧行後形止爲先狀聞可也有撥路處尤爲自別而看作例飭奉遵朝令緩忽莫甚關問之後始以營下擧行狀聞繼以無所逃罪首實者其在旬宣之義誠極寒心該監司朴宗甲旣因特敎而越捧更爲從重推考俾令仰體歲首綸音養老先於務農之聖意隨處而兢惕感勵克盡對揚之方事申明嚴飭何如傳曰設有未及報來之邑追當報來取見狀本數旣夥然各色消詳比海伯之初不致意初不着念自有勤怠之別涇渭云云政用於此等處越捧與本司所請問備竝分揀海伯緘問尙無皁白不可但以節節駭然言遲滯委折本司査處可也
정조 21년
李肇源以備邊司言啓曰本月初六日政目中同知權仁重父相耆贈職事見甚驚怪先已囚禁下吏當該銓官擬將從後論勘今因左副承旨韓晩裕陳章自首有題狀與下批銓官勘處之命矣先朝金石之典何等嚴重而相耆本是庶類仁重卽西邑官屬之免賤者云則正言權晙之請贈華銜韓晩裕之手筆而許以天官俱萬萬駭然開政銓堂徐邁修之未能照檢循例啓下亦極不審正言權晙前吏曹參議韓晩裕前吏曹參判徐邁修竝施以罷職之典權相耆追贈敎旨令該曹卽爲推尋郞廳親執爻周此後則凡係贈典時急擧行者及卿宰例贈之外長銓行公之時亞三堂無得各自題給事申明舊例定式分付何如傳曰允
정조 21년
李肇源以兵曹言啓曰今正月初八日一所巡廳犯夜被捉出身林益盛依更數嚴棍十度之意敢啓傳曰知道
정조 21년
李益運以賑恤廳言啓曰依下敎濟州進上領來人二十六名處回糧米各三斗式依例分給之意敢啓傳曰知道
정조 21년
申耆以賑恤廳言啓曰漢城府各部坊曲六十以上貧寒不能資活者別單書入草記傳曰知道抄報七十八人卿等與戶房承旨明日日晏後偕往該廳年九十以上各給米六斗木一疋去核三斤八十七十六十同此例米則遞減一斗頒給後承宣回奏其中衰病無以自致之類另定部郞惠郞就其家分給後草記無籍者幾爲三之二渠輩何辜莫非部官不謹之致特爲許付仍卽添錄實籍而何可每每無論前式年勘籍部官査出令該府拿問勘以常律此後則須勿如今之混圇爲說隨其現發直以草記勘罪可也事命下矣別單中七十八人內六十人先爲來待故九十以上二人各米六斗木一疋去核三斤八十以上五人各米五斗木一疋去核三斤七十以上二十六人各米四斗木一疋去核三斤六十以上二十七人各米三斗木一疋去核三斤合米十四石十二斗木一同十疋去核一百八十斤一一頒給而其中病不能來受者爲十八人故發遣本廳郞廳與各該部官眼同分給而道里稍遠待畢給還來更爲草記之意敢啓傳曰知道
정조 21년
丁巳正月十三日辰時上御便殿左承旨入侍時行左承旨李晩秀假注書尹命烈記事官金景煥記注官金良倜以次進伏訖上命書榻敎曰進御柴胡養胃湯一貼煎入又命書榻敎曰進御柴胡養胃湯前方中人蔘加二分柴胡減五分去黃芩一貼更爲煎入仍命退承史以次退出
정조 21년
藥房提調金文淳行左承旨李晩秀啓曰伏未審夜間聖體調攝若何寢睡水剌之節何如昨日再進湯劑後益有差勝之節乎臣等率諸御醫趁早入診詳察聖候議定繼進當否爲宜臣等不任區區憂慮敢來問安竝此仰稟答曰知道昨日喫藥一貼卽差適可爲可更何必多喫今日一貼外自明日停止卿則其間連爲入來晩後欲爲召見而今日問候以明日日次仍用可也
정조 21년
李肇源以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
傳于李晩秀曰禮房承旨馳詣宗廟右副承旨馳詣景慕宮奉審摘奸以來
정조 21년
傳于申耆曰今夜不問夜事分付
정조 21년
李益運啓曰吏曹郞廳來言承旨及臺諫有闕政事取稟傳曰明日爲之
정조 21년
以全羅監司徐鼎修啓本龍潭縣定配罪人李弘謙到配事傳曰放送事回諭
정조 21년
以平安監司朴宗甲狀啓義州拯活人命人將校安聖喆等十二人論賞一款令該曹考例稟處事傳于李肇源曰何待回啓一竝加資明日下批
정조 21년
以黃海監司閔台爀狀啓水使徐英輔丙辰條歲抄啓下御覽冊子付撥上送公文直送該曹事傳于申耆曰諸道水使例皆直狀啓此狀啓還下送此後政院嚴飭
정조 21년
以濟州牧使柳師模狀啓莫重薦新進上柑橘俱不得如例封進惶恐待罪事傳于李晩秀曰勿待罪事回諭
정조 21년
李晩秀以內醫院都提調提調意啓曰進上鍼子及諸醫所用鍼子例有三年一次造成之規而今年乃是當次之年依例精造進上後分給諸醫何如傳曰允
정조 21년
李晩秀以禮曹言啓曰製述文臣年滿五十一歲人員專經文臣年滿四十一歲人員依前例減下後別單書入而御覽官案亦爲改修正以入之意敢啓傳曰知道
정조 21년
李晩秀以禮曹言啓曰今此正朝朝賀諸道所封箋文中金浦郡守任聖說雲山郡守張夢說雖非應封官以別軍職封箋矣一體看審捧入之意敢啓傳曰知道